ไฉซินเผยดัชนี PMI ภาคการผลิตจีนเดือนต.ค.เพิ่มขึ้นแตะ 48.3
ดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซิน เพิ่มขึ้นแตะ 48.3 ในเดือนต.ค. จาก 47.2 ในเดือนก.ย.
2 พ.ย. 2558

ดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซิน เพิ่มขึ้นแตะ 48.3 ในเดือนต.ค. จาก 47.2 ในเดือนก.ย.
โดยตัวเลขที่ต่ำกว่า 50 แสดงให้เห็นถึงภาวะหดตัว แต่หากดัชนีสูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า
ภาวะการดำเนินงานของกลุ่มผู้ผลิตจีนยังคงย่ำแย่ลงในเดือนต.ค. แม้ว่าเป็นอัตราการลดลงที่ช้าสุดในรอบ 4 เดือน ขณะที่ธุรกิจใหม่ลดลงเล็กน้อย โดยด้รับแรงหนุนจากคำสั่งซื้อสินค้าส่งออกล็อตใหม่ที่เพิ่มขึ้นอีกครั้ง
ดร.เหอ ฟาน หัวหน้านักเศรษฐศาสตร์จากไฉซิน อินไซต์ กรุ๊ป กล่าวว่า ดัชนี PMI ภาคการผลิตของจีนในเดือนต.ค.อยู่ที่ 48.3 ซึ่งเพิ่มขึ้น 1.1 จุดจากเดือนก.ย. การเพิ่มขึ้นดังกล่าวแสดงให้เห็นว่าภาวะอ่อนแอโดยรวมของภาคการผลิตได้ชะลอลง ซึ่งบ่งชี้ว่ามาตรการกระตุ้นเศรษฐกิจก่อนหน้านี้ได้เริ่มประสบผล
ทั้งนี้ อุปสงค์โดยรวมที่อ่อนแรงยังคงเป็นอุปสรรคสำคัญที่สุดต่อการขยายตัวทางเศรษฐกิจ และจำเป็นต้องจับตาความเสี่ยงเกี่ยวกับภาวะเงินฝืด ซึ่งเป็นผลมาจากราคาสินค้าโภคภัณฑ์ที่ลดลงต่อเนื่อง
 